Torsdag i sidste uge tog Falck de nye podepinde til næsen i brug på alle deres testcentre - også i det nordjyske. Og hos testcentret i Hobro har de allerede gjort sig gode erfaringer med de nye lyntest, der nu kun skal et par centimeter op i næsen. - Den virker mere tiltalende for folk, så jeg ville lyve, hvis jeg ikke sagde, at vi mærker endnu mere pres, og at vi har rigtig mange, der kommer, som ikke er blevet næsepodet før, siger Mette Hedemann, der er daglig leder hos Falcks testcenter i Hobro, til TV2 Nord. En rarere oplevelse I februar fortalte sundhedsminister Magnus Heunicke (S) på et pressemøde, at Danmark havde købt 10 millioner nye lyntest ind i forlængelse af landets nye teststrategi, hvor flere danskere skal testes oftere. Det betød, at de tidligere lyntest blev skiftet ud. Ved disse tests skulle podepinden helt ind bagerst i svælget og ramme bagvæggen i næsen, hvilket har været en ubehagelig oplevelse for mange. Men de nye lyntest, der nu har været i brug i omkring en uge, skal kun to til tre centimeter op i næsen - og det glæder flere nordjyder. - Sidste gang jeg fik den (lyntesten, red.) lavet, var det med den gamle, og der fik jeg tårer i øjnene, så det var meget rarere denne gang, siger Bronte Tial, der er gymnasieelev i Aars, til TV2 Nord. - Det var en fornøjelse fremfor den gamle, der skulle helt op i kraniet, siger Birthe Hjortshøj Leth fra Hobro med et grin. - Det gør ikke ondt, og man kommer ikke til at hoste eller nyse. Så det var fint, siger Lars Nielsen fra Rørbæk til TV2 Nord. Hos testcentret i Hobro glæder den daglige leder sig også over de nye podepinde. - Det er super fint, at vi får en test, der er mere tiltalende for alle, og som ikke afskrækker nogen. For vi skal jo testes, og det er vejen frem lige nu, siger daglig leder Mette Hedemann.

Referat:
Ved de tidligere lyntest skulle podepinden helt ind bagerst i svælget og ramme bagvæggen i næsen. Men de nye podepinde skal kun to til tre centimeter op i næsen - og det glæder mange.